Harry en Meghan se troudatum bekendEngeland se Prins Harry en sy verloofde, Meghan Markle, kom by die Nottingham Academy in Nottingham, Engeland aan (1 Desember 2017). Foto: AP Photo/Frank Augstein Prins Harry en sy verloofde, Meghan Markle, sal op 19 Mei 2018 in die eg verbind word. Dié datum is Vrydag deur die Kensington-paleis bekendgemaak. Die paleis het ook weer ŉ vroeëre aankondiging bevestig dat die trouseremonie by die St. George-katedraal by Windsor-kasteel sal plaasvind. Prins Harry (33) en die 36-jarige Amerikaanse aktrise, veral bekend vir haar rol in die TV-drama Suits, het verlede maand amptelik hul verlowing bekendgemaak. Daar is ook bevestig dat koningin Elizabeth, die prins se 91-jarige ouma, die seremonie sal bywoon. Die troue kom minder as twee jaar nadat die paartjie in Julie 2016 vir die eerste keer ontmoet het. Markle sal voor die troue gedoop word en in die Kerk van Engeland bevestig word. Sy is van voornemens om ŉ Britse burger te word, maar sal haar Amerikaanse burgerskap behou terwyl die proses voortduur. Intussen het die Kensington-paleis bevestig dat Markle by koningin Elizabeth en die res van die koninklike familie sal aansluit vir hul Kersviering by die Sandringham-landgoed in Norfolk, 175 km noord van Londen. Die koninklike familie deel gewoonlik geskenke op Oukersaand uit en woon dan ŉ diens by die St. Mary Magdalene-kerk op Kersdag by, voordat hulle ŉ gala-middagete en soms ŉ uitstappie in die woud saam geniet.